title: 2011/118/ES: 2011 m. sausio 18 d. Tarybos sprendimas dėl Europos Sąjungos ir Gruzijos susitarimo dėl neteisėtai gyvenančių asmenų readmisijos sudarymo

text:
25.2.2011

               LT

               Europos Sąjungos oficialusis leidinys

               L 52/45

         TARYBOS SPRENDIMAS
   2011 m. sausio 18 d.
   dėl Europos Sąjungos ir Gruzijos susitarimo dėl neteisėtai gyvenančių asmenų readmisijos sudarymo
   (2011/118/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 3 dalį kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Pagal 2010 m. lapkričio 8 d. Tarybos sprendimą 2010/687/EB (1) Europos Sąjungos ir Gruzijos susitarimas dėl vizų režimo supaprastinimo (toliau – Susitarimas) buvo pasirašytas Europos Sąjungos vardu 2010 m. birželio 17 d. su sąlyga, kad jis bus sudarytas vėliau.

               (2)

               Susitarimas turėtų būti patvirtintas.

               (3)

               Susitarimu įsteigiamas jungtinis readmisijos komitetas, kuris gali nustatyti savo darbo taisykles. Tikslinga numatyti supaprastintą Sąjungos pozicijos nustatymo šiuo klausimu tvarką.

               (4)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį Jungtinė Karalystė pranešė apie savo pageidavimą dalyvauti priimant ir taikant šį sprendimą.

               (5)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, Airija nedalyvauja priimant šį sprendimą ir jis nėra jai privalomas ar taikomas.

               (6)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Gruzijos susitarimas dėl neteisėtai gyvenančių asmenų readmisijos (toliau – Susitarimas).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas paskiria asmenį, įgaliotą Sąjungos vardu pateikti Susitarimo 23 straipsnio 2 dalyje numatytą pranešimą, kuriuo išreiškiamas Sąjungos sutikimas laikytis Susitarimo (2).
   3 straipsnis
   Komisija, kuriai padeda valstybių narių ekspertai, atstovauja Sąjungai jungtiniame readmisijos komitete, įteigtame pagal Susitarimo 18 straipsnį.
   4 straipsnis
   Komisija, pasikonsultavusi su specialiu Tarybos paskirtu komitetu, priima Sąjungos poziciją jungtiniame readmisijos komitete dėl jo darbo tvarkos taisyklių nustatymo, kaip reikalaujama pagal Susitarimo 18 straipsnio 5 dalį.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. sausio 18 d.

            Tarybos vardu

            Pirmininkas

         MATOLCSY Gy.

      (1)  OL L 294, 2010 11 12, p. 9.

      (2)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.
    ---documentbreak---

               25.2.2011

               LT

               Europos Sąjungos oficialusis leidinys

               L 52/47

         Europos Sąjungos ir Gruzijos
   SUSITARIMAS
   dėl neteisėtai gyvenančių asmenų readmisijos
   AUKŠTOSIOS SUSITARIANČIOSIOS ŠALYS,
   EUROPOS SĄJUNGA, toliau – Sąjunga,
   ir
   GRUZIJA,
   NUSPRENDUSIOS stiprinti tarpusavio bendradarbiavimą, kad veiksmingiau kovotų su neteisėta imigracija,
   SIEKDAMOS šiuo Susitarimu ir savitarpiškumo pagrindu nustatyti greitą ir veiksmingą asmenų, kurie neatitinka arba nebeatitinka atvykimo, buvimo ar gyvenimo Gruzijos arba kurios nors Europos Sąjungos valstybės narės teritorijoje sąlygų, tapatybės nustatymo ir saugaus bei tinkamo jų grąžinimo tvarką, taip pat bendradarbiaujant palengvinti tokių asmenų tranzitą,
   PABRĖŽDAMOS, kad šiuo Susitarimu nedaromas poveikis Sąjungos, jos valstybių narių ir Gruzijos teisėms, įsipareigojimams ir atsakomybei, kylantiems iš tarptautinės teisės, visų pirma 1950 m. lapkričio 4 d. Europos žmogaus teisių ir pagrindinių laisvių apsaugos konvencijos ir 1951 m. liepos 28 d. Konvencijos dėl pabėgėlių statuso su pakeitimais, padarytais 1967 m. sausio 31 d. protokolu,
   ATSIŽVELGDAMOS į tai, kad pagal prie Europos Sąjungos sutarties ir prie Sutarties dėl Europos Sąjungos veikimo pridėtą Protokolą Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės Airija nedalyvaus taikant šį Susitarimą, išskyrus atvejus, kai ji praneša apie savo atitinkamą pageidavimą pagal tą protokolą,
   ATSIŽVELGDAMOS į tai, kad šio Susitarimo, kuriam taikoma Sutarties dėl Europos Sąjungos veikimo trečiosios dalies V antraštinė dalis, nuostatos nėra taikomos Danijos Karalystei pagal Protokolą dėl Danijos pozicijos, pridėtą prie Europos Sąjungos sutarties ir Sutarties dėl Europos Sąjungos veikimo,
   SUSITARĖ:
   1 straipsnis
   Terminų apibrėžtys
   Šiame Susitarime:
   a)   Susitariančiosios Šalys– Gruzija ir Sąjunga;
   b)   Gruzijos pilietis– bet kuris Gruzijos pilietybę turintis asmuo;
   c)   valstybės narės pilietis– bet kuris asmuo, turintis valstybės narės pilietybę, kaip apibrėžta Sąjungos tikslais;
   d)   valstybė narė– bet kuri Europos Sąjungos valstybė narė, kuriai šis Susitarimas yra privalomas;
   e)   trečiosios šalies pilietis– bet kuris asmuo, turintis kitą nei Gruzijos ar vienos iš valstybių narių pilietybę;
   f)   asmuo be pilietybės– bet kuris jokios valstybės pilietybės neturintis asmuo;
   g)   leidimas gyventi– Gruzijos arba vienos iš valstybių narių išduotas bet kokios rūšies leidimas, kuriuo asmeniui suteikiama teisė gyventi jos teritorijoje. Tokiu leidimu nelaikomas laikinas leidimas likti jos teritorijoje, kol nagrinėjami prašymai suteikti prieglobstį arba leidimą gyventi;
   h)   viza– Gruzijos arba vienos iš valstybių narių išduotas leidimas arba priimtas sprendimas, reikalingas norint atvykti į jos teritoriją arba vykti per ją tranzitu. Ji neapima oro uosto tranzitinių vizų;
   i)   prašančioji valstybė– valstybė (Gruzija arba viena iš valstybių narių), kuri pateikia readmisijos paraišką pagal šio Susitarimo 7 straipsnį arba tranzito paraišką pagal 14 straipsnį;
   j)   prašomoji valstybė– valstybė (Gruzija arba viena iš valstybių narių), kuriai pateikiama readmisijos paraiška pagal šio Susitarimo 7 straipsnį arba tranzito paraiška pagal 14 straipsnį;
   k)   kompetentinga institucija– bet kuri Gruzijos arba vienos iš valstybių narių nacionalinė valdžios institucija, kuriai patikėta įgyvendinti šį Susitarimą pagal jo 19 straipsnio 1 dalies a punktą;
   l)   tranzitas– trečiosios šalies piliečio arba asmens be pilietybės kelionė per prašomosios valstybės teritoriją, keliaujant iš prašančiosios valstybės į paskirties valstybę;
   m)   pasienio regionas– sritis, kuri tęsiasi iki 5 kilometrų nuo valstybių narių ir Gruzijos jūrų uostų teritorijų, įskaitant muitinių zonas, ir nuo tarptautinių oro uostų.
   I   SKIRSNIS

      GRUZIJOS READMISIJOS ĮSIPAREIGOJIMAI

   2 straipsnis
   Savo piliečių readmisija
   1.   Gruzija valstybės narės prašymu ir be jokių papildomų formalumų, išskyrus numatytus šiame Susitarime, priima atgal į savo teritoriją visus asmenis, kurie netenkina arba jau nebetenkina galiojančių atvykimo, buvimo arba gyvenimo prašančiosios valstybės narės teritorijoje sąlygų, jei įrodoma arba remiantis pateiktais prima facie įrodymais pagrįstai manoma, kad tokie asmenys yra Gruzijos piliečiai.
   2.   Gruzija taip pat priima atgal:

               a)

               1 dalyje minėtų asmenų nepilnamečius nesusituokusius vaikus, nepriklausomai nuo jų gimimo vietos ar pilietybės, išskyrus atvejus, kai jie turi savarankišką teisę apsigyventi prašančiojoje valstybėje narėje arba turi kitos valstybės narės išduotą galiojantį leidimą gyventi; ir

               b)

               1 dalyje minėtų asmenų sutuoktinius, turinčius kitą pilietybę, jei jie turi arba įgyja teisę atvykti ir būti Gruzijos teritorijoje, išskyrus atvejus, kai jie turi savarankišką teisę apsigyventi prašančiojoje valstybėje narėje arba turi kitos valstybės narės išduotą galiojantį leidimą gyventi.

         3.   Gruzija taip pat priima atgal asmenis, kurie, atvykę į valstybės narės teritoriją, atsisakė arba neteko Gruzijos pilietybės arba iš kurių pilietybė buvo atimta, išskyrus atvejus, kai ta valstybė narė tokiems asmenims bent jau pažadėjo suteikti savo pilietybę.
   4.   Gruzijai patenkinus readmisijos paraišką, kompetentinga Gruzijos diplomatinė atstovybė arba konsulinė įstaiga, nepriklausomai nuo grąžintino asmens noro, nedelsdama ir ne vėliau kaip per 3 darbo dienas išduoda grąžintinam asmeniui grąžinti reikalingą kelionės dokumentą, galiojantį 90 dienų. Jei Gruzija per 3 darbo dienas neišdavė kelionės dokumento, laikoma, kad ji pripažįsta išsiuntimui naudojamą tipinį ES kelionės dokumentą (1).
   5.   Jei dėl teisinių ar faktinių priežasčių atitinkamas asmuo iš pradžių išduoto kelionės dokumento galiojimo laikotarpiu negali būti perduotas, kompetentinga Gruzijos diplomatinė atstovybė arba konsulinė įstaiga per 3 darbo dienas pratęsia kelionės dokumento galiojimą arba prireikus išduoda naują kelionės dokumentą, kurio galiojimo trukmė tokia pati. Jei per 3 darbo dienas Gruzija neišdavė naujo kelionės dokumento arba nepratęsė jo galiojimo, laikoma, kad ji pripažįsta išsiuntimui naudojamą tipinį ES kelionės dokumentą (2).
   3 straipsnis
   Trečiųjų šalių piliečių ir asmenų be pilietybės readmisija
   1.   Gruzija valstybės narės prašymu ir be jokių papildomų formalumų, išskyrus numatytus šiame Susitarime, priima atgal į savo teritoriją visus trečiųjų šalių piliečius arba asmenis be pilietybės, kurie netenkina arba nebetenkina galiojančių atvykimo, buvimo arba gyvenimo prašančiosios valstybės narės teritorijoje sąlygų, jei įrodoma arba remiantis pateiktais prima facie įrodymais pagrįstai manoma, kad tokie asmenys:

               a)

               readmisijos paraiškos pateikimo metu turėjo Gruzijos išduotą galiojančią vizą arba galiojantį leidimą gyventi; arba

               b)

               nelegaliai ir tiesiogiai atvyko į valstybės narės teritoriją po to, kai buvo pasilikę Gruzijos teritorijoje arba vyko per ją tranzitu.

         2.   1 dalyje nurodytas readmisijos įsipareigojimas netaikomas, jeigu:

               a)

               trečiosios šalies pilietis arba asmuo be pilietybės vyksta tik tranzitu per Gruzijos tarptautinį oro uostą, arba

               b)

               prašančioji valstybė narė išdavė vizą arba leidimą gyventi trečiosios šalies piliečiui arba asmeniui be pilietybės prieš atvykstant į jos teritoriją arba į ją atvykus, išskyrus atvejus, kai:

                           i)

                           tas asmuo turi Gruzijos išduotą vizą arba leidimą gyventi, kurių galiojimas ilgesnis;

                           ii)

                           prašančiosios valstybės narės išduota viza arba leidimas gyventi buvo gauti naudojant padirbtus ar suklastotus dokumentus arba pateikus klaidingą informaciją; arba

                           iii)

                           tas asmuo nesilaiko jokių su viza susijusių sąlygų.

               c)

               prašomoji valstybė išsiuntė trečiosios šalies pilietį arba asmenį be pilietybės į jo kilmės valstybę arba trečiąją šalį.

         3.   Patenkinusi readmisijos paraišką Gruzija nedelsdama ir ne vėliau kaip per 3 darbo dienas išduoda išsiuntimui skirtą kelionės dokumentą asmeniui, dėl kurio readmisijos susitarta. Jei Gruzija per 3 darbo dienas neišdavė kelionės dokumento, laikoma, kad ji pripažįsta išsiuntimui naudojamą tipinį ES kelionės dokumentą.
   II   SKIRSNIS

      SĄJUNGOS READMISIJOS ĮSIPAREIGOJIMAI

   4 straipsnis
   Savo piliečių readmisija
   1.   Valstybė narė Gruzijos prašymu ir be jokių papildomų formalumų, išskyrus numatytus šiame Susitarime, priima atgal į savo teritoriją visus asmenis, kurie netenkina arba nebetenkina galiojančių atvykimo, buvimo arba gyvenimo Gruzijos teritorijoje sąlygų, jei įrodoma arba remiantis pateiktais prima facie įrodymais pagrįstai manoma, kad tokie asmenys yra tos valstybės narės piliečiai.
   2.   Valstybė narė taip pat priima atgal:

               a)

               1 dalyje minėtų asmenų nepilnamečius nesusituokusius vaikus, nepriklausomai nuo jų gimimo vietos ar pilietybės, išskyrus atvejus, kai jie turi savarankišką teisę apsigyventi Gruzijoje; ir

               b)

               1 dalyje minėtų asmenų sutuoktinius, turinčius kitą pilietybę, jei jie turi arba įgyja teisę atvykti ir būti prašomosios valstybės narės teritorijoje, išskyrus atvejus, kai jie turi savarankišką teisę apsigyventi Gruzijoje.

         3.   Valstybė narė taip pat priima atgal asmenis, kurie, atvykę į Gruzijos teritoriją, neteko arba atsisakė valstybės narės pilietybės išskyrus atvejus, kai Gruzija tokiems asmenims bent jau pažadėjo suteikti savo pilietybę.
   4.   Prašomajai valstybei narei patenkinus readmisijos paraišką, kompetentinga tos valstybės narės diplomatinė atstovybė arba konsulinė įstaiga, nepriklausomai nuo grąžintino asmens noro, nedelsdama ir ne vėliau kaip per 3 darbo dienas išduoda grąžintinam asmeniui grąžinti reikalingą kelionės dokumentą, galiojantį 90 dienų. Jei prašomoji valstybė narė per 3 darbo dienas neišdavė kelionės dokumento, laikoma, kad ji pripažįsta išsiuntimui naudojamą tipinį Gruzijos kelionės dokumentą.
   5.   Jei dėl teisinių ar faktinių priežasčių atitinkamas asmuo iš pradžių išduoto kelionės dokumento galiojimo laikotarpiu negali būti perduotas, kompetentinga prašomosios valstybės narės diplomatinė atstovybė arba konsulinė įstaiga per 3 darbo dienas pratęsia kelionės dokumento galiojimą arba prireikus išduoda naują kelionės dokumentą, kurio galiojimo trukmė tokia pati. Jei prašomoji valstybė narė per 3 darbo dienas neišdavė naujo kelionės dokumento arba nepratęsė jo galiojimo, laikoma, kad ji pripažįsta išsiuntimui naudojamą tipinį Gruzijos kelionės dokumentą.
   5 straipsnis
   Trečiųjų šalių piliečių ir asmenų be pilietybės readmisija
   1.   Valstybė narė Gruzijos prašymu ir be jokių papildomų formalumų, išskyrus numatytus šiame Susitarime, priima atgal į savo teritoriją visus trečiųjų šalių piliečius arba asmenis be pilietybės, kurie netenkina arba nebetenkina galiojančių atvykimo, buvimo arba gyvenimo Gruzijos teritorijoje sąlygų, jei įrodoma arba remiantis pateiktais prima facie įrodymais pagrįstai manoma, kad tokie asmenys:

               a)

               readmisijos paraiškos pateikimo metu turėjo prašomosios valstybės narės išduotą galiojančią vizą arba galiojantį leidimą gyventi; arba

               b)

               nelegaliai ir tiesiogiai atvyko į Gruzijos teritoriją po to, kai buvo pasilikę prašomosios valstybės narės teritorijoje arba vyko per ją tranzitu.

         2.   1 dalyje nurodytas readmisijos įsipareigojimas netaikomas, jeigu:

               a)

               trečiosios šalies pilietis arba asmuo be pilietybės vyksta tik tranzitu per prašomosios valstybės narės tarptautinį oro uostą; arba

               b)

               Gruzija išdavė vizą arba leidimą gyventi trečiosios šalies piliečiui arba asmeniui be pilietybės prieš atvykstant į jos teritoriją arba į ją atvykus, išskyrus atvejus, kai:

                           i)

                           tas asmuo turi prašomosios valstybės narės išduotą vizą arba leidimą gyventi, kurio galiojimas ilgesnis;

                           ii)

                           Gruzijos išduota viza arba leidimas gyventi buvo gauti naudojant padirbtus ar suklastotus dokumentus arba pateikus klaidingą informaciją; arba

                           iii)

                           tas asmuo nesilaiko jokių su viza susijusių sąlygų;

               c)

               prašomoji valstybė narė išsiuntė trečiosios šalies pilietį arba asmenį be pilietybės į jo kilmės valstybę arba trečiąją šalį.

         3.   1 dalyje nurodytas readmisijos įsipareigojimas taikomas vizą arba leidimą gyventi išdavusiai valstybei narei. Jeigu vizą arba leidimą gyventi išdavė dvi ar daugiau valstybių narių, 1 dalyje nurodytas readmisijos įsipareigojimas tenka ilgiau galiojantį dokumentą išdavusiai valstybei narei arba, jeigu vieno ar kelių dokumentų galiojimo laikas jau pasibaigęs – tai, kurios dokumentas dar galioja. Jeigu visų dokumentų galiojimo laikas jau yra pasibaigęs, 1 dalyje nurodytas readmisijos įsipareigojimas tenka valstybei narei, išdavusiai dokumentą, kurio galiojimo pabaigos data yra vėliausia. Jei tokių dokumentų pateikti neįmanoma, 1 dalyje nurodytas readmisijos įsipareigojimas tenka valstybei narei, iš kurios teritorijos asmuo paskiausiai išvyko.
   4.   Patenkinusi readmisijos paraišką prašomoji valstybė narė nedelsdama ir ne vėliau kaip per 3 darbo dienas išduoda išsiuntimui skirtą kelionės dokumentą asmeniui, dėl kurio readmisijos susitarta. Jei valstybė narė per 3 darbo dienas neišdavė kelionės dokumento, laikoma, kad ji pripažįsta išsiuntimui naudojamą tipinį Gruzijos kelionės dokumentą.
   III   SKIRSNIS

      READMISIJOS PROCEDŪRA

   6 straipsnis
   Principai
   1.   Atsižvelgiant į 2 dalį, prašomosios valstybės kompetentingai institucijai turi būti pateikiama readmisijos paraiška, siekiant perduoti grąžintiną asmenį remiantis vienu iš 2–5 straipsniuose nurodytų įsipareigojimų.
   2.   Jei grąžintinas asmuo turi galiojantį kelionės dokumentą arba asmens tapatybės kortelę, jis gali būti grąžinamas prašančiajai valstybei nepateikus prašomosios valstybės kompetentingai institucijai readmisijos paraiškos arba rašytinio pranešimo, kaip nurodyta 11 straipsnio 1 dalyje.
   3.   Nedarant poveikio 2 daliai, jei asmuo, kuris, neteisėtai kirto sieną atvykdamas tiesiai iš prašomosios valstybės teritorijos, buvo sulaikytas prašančiosios valstybės pasienio regione (įskaitant oro uostus), prašančioji valstybė gali pateikti readmisijos paraišką per 2 dienas po to asmens sulaikymo (pagreitinta procedūra).
   7 straipsnis
   Readmisijos paraiška
   1.   Kiek įmanoma, readmisijos paraiškoje turi būti pateikta ši informacija:

               a)

               išsami informacija apie grąžintiną asmenį (pvz., vardai, pavardės, gimimo data, ir, jei įmanoma, gimimo vieta bei paskutinė gyvenamoji vieta) ir, kai taikoma, išsami informacija apie nepilnamečius nesusituokusius vaikus ir (arba) sutuoktinius;

               b)

               savų piliečių atveju – priemonės, kuriomis bus pateikti įrodymai arba prima facie įrodymai dėl pilietybės;

               c)

               trečiųjų šalių piliečių ir asmenų be pilietybės atveju – priemonės, kuriomis bus pateikti įrodymai arba prima facie įrodymai dėl trečiųjų šalių piliečių ir asmenų be pilietybės readmisijos sąlygų, neteisėto atvykimo ir gyvenimo;

               d)

               grąžintino asmens nuotrauka;

               e)

               pirštų atspaudai.

         2.   Kiek įmanoma, readmisijos paraiškoje taip pat turi būti pateikta ši informacija:

               a)

               patvirtinimas, kuriame nurodoma, kad perduotinam asmeniui gali prireikti pagalbos ar priežiūros su sąlyga, kad atitinkamas asmuo aiškiai pritarė tokiam patvirtinimui;

               b)

               bet kokia kita apsaugos, saugumo priemonė arba informacija apie asmens sveikatą, kuri gali būti būtina individualaus perdavimo atveju.

         3.   Naudotina bendra readmisijos paraiškos forma yra pateikiama šio Susitarimo 5 priede.
   4.   Readmisijos paraiška gali būti pateikiama bet kokiomis ryšio priemonėmis, įskaitant elektronines ryšio priemones.
   8 straipsnis
   Pilietybės įrodymo priemonės
   1.   Kaip pilietybės įrodymus pagal 2 straipsnio 1 dalį ir 4 straipsnio 1 dalį galima pateikti visų pirma šio Susitarimo 1 priede išvardytus dokumentus, įskaitant dokumentus, kurių galiojimas pasibaigė ne daugiau kaip prieš 6 mėnesius. Jeigu tokie dokumentai pateikiami, valstybės narės ir Gruzija abipusiškai pripažįsta pilietybę nereikalaudamos tolesnio tyrimo. Pilietybės įrodymais negali būti suklastoti dokumentai.
   2.   Kaip pilietybės prima facie įrodymus pagal 2 straipsnio 1 dalį ir 4 straipsnio 1 dalį galima pateikti visų pirma šio Susitarimo 2 priede išvardytus dokumentus, net jei jų galiojimas pasibaigęs. Jeigu tokie dokumentai pateikiami, valstybės narės ir Gruzija laiko, kad pilietybė nustatyta, išskyrus atvejus, kai jos gali įrodyti priešingai. Pilietybės prima facie įrodymais negali būti suklastoti dokumentai.
   3.   Jei nė vieno iš 1 arba 2 priede išvardytų dokumentų pateikti neįmanoma arba jie nepakankami, atitinkamos prašomosios valstybės kompetentinga diplomatinė arba konsulinė atstovybė prašančiosios valstybės prašymu, kuris pridedamas prie readmisijos paraiškos, nedelsdama ir ne vėliau kaip per 4 darbo dienas nuo readmisijos paraiškos gavimo dienos apklausia grąžintiną asmenį, kad nustatytų jo pilietybę. Tokių apklausų tvarka gali būti nustatoma šio Susitarimo 19 straipsnyje numatytuose įgyvendinimo protokoluose.
   9 straipsnis
   Su trečiųjų šalių piliečiais ir asmenimis be pilietybės susijusios įrodymo priemonės
   1.   Įrodymai, kad yra 3 straipsnio 1 dalyje ir 5 straipsnio 1 dalyje nustatytos trečiųjų šalių piliečių ir asmenų be pilietybės readmisijos sąlygos, pateikiami visų pirma šio Susitarimo 3 priede išvardytomis įrodymo priemonėmis; negali būti įrodoma pateikiant suklastotus dokumentus. Valstybės narės ir Gruzija abipusiškai pripažįsta kiekvieną tokį įrodymą nereikalaudamos tolesnio tyrimo.
   2.   Prima facie įrodymai, kad yra 3 straipsnio 1 dalyje ir 5 straipsnio 1 dalyje nustatytos trečiųjų šalių piliečių ir asmenų be pilietybės readmisijos sąlygos, pateikiami visų pirma šio Susitarimo 4 priede išvardytomis įrodymo priemonėmis; negali būti įrodoma pateikiant suklastotus dokumentus. Jeigu tokie prima facie įrodymai pateikiami, valstybės narės ir Gruzija laiko sąlygas nustatytomis, nebent jos gali įrodyti kitaip.
   3.   Atvykimo, buvimo arba gyvenimo neteisėtumas nustatomas remiantis atitinkamo asmens kelionės dokumentais, kuriuose trūksta prašančiosios valstybės teritorijoje reikalingos vizos ar kitokio leidimo gyventi. Prašančiosios valstybės pareiškimas, kad atitinkamas asmuo neturi reikiamų kelionės dokumentų, vizos ar leidimo gyventi, taip pat yra neteisėto atvykimo, buvimo ar gyvenimo prima facie įrodymas.
   10 straipsnis
   Terminai
   1.   Prašomosios valstybės kompetentingai institucijai readmisijos paraiška turi būti pateikta ne vėliau kaip per 6 mėnesius nuo tada, kai prašančiosios valstybės kompetentinga institucija gavo informacijos, kad trečiosios šalies pilietis arba asmuo be pilietybės netenkina arba nebetenkina galiojančių atvykimo, buvimo arba gyvenimo sąlygų. Jeigu yra teisinių arba faktinių kliūčių laiku pateikti paraišką, prašančiosios valstybės prašymu terminas pratęsiamas, tačiau tik iki tol, kol tų kliūčių nebelieka.
   2.   Į readmisijos paraišką turi būti atsakyta raštu:

               a)

               per 2 darbo dienas, jei paraiška pateikta pagal pagreitintą procedūrą (6 straipsnio 3 dalis); arba

               b)

               per 12 kalendorinių dienų visais kitais atvejais.

         Terminas prasideda nuo tos dienos, kai gaunamas readmisijos prašymas. Jeigu per šį terminą atsakymo nesulaukiama, laikoma, kad perdavimui pritarta.
   3.   Atsisakymo patenkinti readmisijos prašymą priežastys pateikiamos raštu.
   4.   Pritarus perdavimui arba, tam tikrais atvejais, pasibaigus 2 dalyje nustatytam terminui, atitinkamas asmuo perduodamas per tris mėnesius. Prašančiosios valstybės prašymu šis terminas gali būti pratęstas tiek, kiek reikia laiko teisinėms ar praktinėms kliūtims pašalinti.
   11 straipsnis
   Perdavimo tvarka ir vežimo būdai
   1.   Nedarant poveikio 6 straipsnio 2 daliai, prašančiosios valstybės kompetentingos institucijos prieš perduodamos asmenį bent prieš tris darbo dienas raštu praneša prašomosios valstybės kompetentingoms institucijoms apie perdavimo datą, atvykimo vietą, galimą palydą ir kitą su perdavimu susijusią informaciją.
   2.   Gali būti naudojamasi oro arba sausumos transportu. Grąžinant asmenį oro transportu, galima naudotis ne tik Gruzijos arba valstybių narių nacionalinių vežėjų paslaugomis, bet ir reguliariaisiais skrydžiais arba prašomosios valstybės piliečių atveju – užsakomaisiais skrydžiais. Jeigu grąžinama su palyda, lydėti gali ne tik prašančiosios valstybės įgalioti asmenys, jei jie yra Gruzijos arba bet kurios kitos valstybės narės įgalioti asmenys.
   12 straipsnis
   Klaidinga readmisija
   Prašančioji valstybė priima atgal bet kokį prašomosios valstybės grąžinamą asmenį, jei per 6 mėnesius, o trečiųjų šalių piliečių arba asmenų be pilietybės atveju – per 12 mėnesių nuo atitinkamo asmens perdavimo nustatoma, kad netenkinami šio Susitarimo 2–5 straipsniuose nustatyti reikalavimai.
   Tokiais atvejais procesinės šio Susitarimo nuostatos taikomos mutatis mutandis ir pateikiama visa turima informacija apie tikrąją priimtino atgal asmens tapatybę ir pilietybę.
   IV   SKIRSNIS

      TRANZITO OPERACIJOS

   13 straipsnis
   Principai
   1.   Valstybės narės ir Gruzija turėtų leisti trečiųjų šalių piliečiams arba asmenims be pilietybės vykti tranzitu tik tais atvejais, kai tokių asmenų negalima tiesiogiai grąžinti į paskirties valstybę.
   2.   Gruzija leidžia trečiųjų šalių piliečių arba asmenų be pilietybės tranzitą, jeigu to prašo valstybė narė, o valstybė narė leidžia trečiųjų šalių piliečių arba asmenų be pilietybės tranzitą, jeigu to prašo Gruzija, jei užtikrinama tolesnė kelionė per galimas kitas tranzito valstybes ir paskirties valstybė garantuoja readmisiją.
   3.   Gruzija arba valstybė narė gali neleisti vykti tranzitu:

               a)

               jei yra rizika, kad paskirties valstybėje arba kitoje tranzito valstybėje trečiosios šalies pilietis arba asmuo be pilietybės gali būti kankinamas arba su juo gali būti nežmoniškai ar žeminančiai elgiamasi arba jis gali būti baudžiamas, jam gali būti įvykdyta mirties bausmė arba jis gali būti persekiojamas dėl savo rasės, religijos, pilietybės, priklausymo kokiai nors socialinei grupei arba dėl politinių įsitikinimų;

               b)

               jei prašomojoje valstybėje arba kitoje tranzito valstybėje trečiosios šalies piliečiui arba asmeniui be pilietybės bus taikomos baudžiamosios sankcijos; arba

               c)

               dėl visuomenės sveikatos, nacionalinio saugumo, viešosios tvarkos sumetimų arba kitų prašomosios valstybės nacionalinių interesų.

         4.   Gruzija arba valstybė narė gali atšaukti bet kurį išduotą leidimą, jeigu vėliau susiklosto arba išaiškėja 3 dalyje nurodytos aplinkybės, kurios trukdo vykdyti tranzito operaciją, arba jeigu nebegali būti užtikrinta tolesnė kelionė galimose tranzito valstybėse arba paskirties valstybė nebegarantuoja readmisijos. Šiuo atveju prašančioji valstybė prireikus ir nedelsdama susigrąžina trečiosios šalies pilietį arba asmenį be pilietybės.
   14 straipsnis
   Tranzito tvarka
   1.   Tranzito operacijų paraiška turi būti pateikta raštu prašomosios valstybės kompetentingai institucijai ir joje turi būti ši informacija:

               a)

               tranzito rūšis (oro ar sausumos transportu), kitos galimos tranzito valstybės ir numatoma galutinė paskirties vieta;

               b)

               išsami informacija apie atitinkamą asmenį (pvz., vardas, pavardė, mergautinė pavardė, kiti asmens naudojami vardai (kiti vardai, kuriais asmuo žinomas) arba slapyvardžiai, gimimo data, lytis ir, jei įmanoma, gimimo vieta, pilietybė, kalba, kelionės dokumento rūšis ir numeris);

               c)

               numatoma atvykimo vieta, perdavimo laikas ir galima palyda;

               d)

               pareiškimas, kad, prašančiosios valstybės nuomone, yra laikomasi 13 straipsnio 2 dalies sąlygų ir nėra žinoma priežasčių, dėl kurių paraiška pagal 13 straipsnio 3 dalį galėtų būti atmesta.

         Tranzito operacijų paraiškoms naudojama bendra forma yra pateikta šio Susitarimo 6 priede.
   2.   Prašomoji valstybė per 5 kalendorines dienas nuo paraiškos gavimo raštu informuoja prašančiąją valstybę apie priėmimą ir patvirtina atvykimo vietą bei numatomą priėmimo laiką, arba informuoja ją apie atsisakymą priimti bei nurodo tokio atsisakymo priežastis.
   3.   Jeigu tranzito operacija vyksta oro transportu, grąžintinas asmuo ir galima palyda atleidžiami nuo pareigos gauti oro uosto tranzitinę vizą.
   4.   Prašomosios valstybės kompetentingos institucijos, atsižvelgdamos į abipuses konsultacijas, padeda vykdyti tranzito operacijas, visų pirma prižiūri atitinkamus asmenis ir sudaro tam tinkamas sąlygas.
   5.   Asmenų tranzitas vykdomas per 30 dienų nuo prašymo patenkinimo gavimo dienos.
   V   SKIRSNIS

      IŠLAIDOS

   15 straipsnis
   Pervežimo ir tranzito išlaidos
   Nedarydama poveikio kompetentingų institucijų teisei susigrąžinti su readmisija susijusias išlaidas iš grąžintino asmens arba trečiųjų Šalių, prašančioji valstybė apmoka visas su readmisija ir tranzito operacijomis pagal šį Susitarimą susijusias transporto išlaidas iki galutinės paskirties valstybės sienos.
   VI   SKIRSNIS

      DUOMENŲ APSAUGA IR ĮTAKOS NEDARYMO SĄLYGA

   16 straipsnis
   Duomenų apsauga
   Asmens duomenys pranešami tik tada, kai toks pranešimas yra būtinas tam, kad atitinkamu atveju Gruzijos arba valstybės narės kompetentingos institucijos įgyvendintų šį Susitarimą. Asmens duomenų apdorojimas ir tvarkymas konkrečiu atveju reglamentuojamas Gruzijos nacionalinės teisės aktais, o kai duomenų valdytojas yra valstybės narės kompetentinga institucija – Direktyvos 95/46/EB ir vadovaujantis ta direktyva tos valstybės narės priimtomis nacionalinės teisės aktų nuostatomis. Papildomai taikomi tokie principai:

               a)

               asmens duomenys turi būti tvarkomi sąžiningai ir teisėtai;

               b)

               asmens duomenys turi būti renkami tiksliai nusakytu, aiškiu ir teisėtu šio Susitarimo įgyvendinimo tikslu ir nei pranešančioji, nei gaunančioji institucija negali jų toliau tvarkyti tokiu būdu, kuris būtų nesuderinamas su tuo tikslu;

               c)

               asmens duomenys turi būti pakankami, tinkami ir jų neturi būti pernelyg daug tam tikslui, dėl kurio jie renkami ir (arba) toliau tvarkomi; visų pirma teikiami asmens duomenys gali būti susiję tik su:

                           i)

                           informacija apie perduotiną asmenį (pvz., vardai, pavardės, bet kurios buvusios pavardės ir vardai, kitos asmens naudojamos pavardės ir vardai (kitos pavardės ir vardai, kuriais asmuo žinomas) arba slapyvardžiai, lytis, civilinis statusas, gimimo data ir vieta, dabartinė ir ankstesnė pilietybė);

                           ii)

                           pasu, asmens tapatybės kortele arba vairuotojo pažymėjimu (numeris, galiojimo laikas, išdavimo data, dokumentą išdavusi institucija, išdavimo vieta);

                           iii)

                           sustojimais ir maršrutais;

                           iv)

                           kita informacija, kurios reikia perduotino asmens tapatybei nustatyti arba readmisijos reikalavimams išnagrinėti pagal šį Susitarimą;

               d)

               asmens duomenys turi būti tikslūs ir, kai būtina, atnaujinami;

               e)

               asmens duomenys turi būti laikomi tokia forma, kuria būtų galima nustatyti duomenų subjektus per ne ilgesnį nei būtina laiką, numatytą tam tikslui, dėl kurio duomenys buvo renkami arba dėl kurio jie yra toliau tvarkomi;

               f)

               pranešančioji institucija ir gaunančioji institucija imasi visų įmanomų priemonių, kad būtų tinkamai užtikrinamas asmens duomenų taisymas, trynimas ar blokavimas, jei duomenys tvarkomi nesilaikant šio straipsnio nuostatų, visų pirma, jei tie duomenys yra nepakankami, netinkami, netikslūs ar jų yra pernelyg daug tam tikslui, dėl kurio jie tvarkomi. Tai apima pranešimą kitai Šaliai apie bet kokį duomenų taisymą, trynimą ar blokavimą;

               g)

               paprašyta gaunančioji institucija praneša pranešančiajai institucijai apie perduotų duomenų panaudojimą ir jo rezultatus;

               h)

               asmens duomenys gali būti perduodami tik kompetentingoms institucijoms. Perduodant toliau kitoms įstaigoms, reikia pranešančiosios institucijos išankstinio sutikimo;

               i)

               pranešančioji ir gaunančioji institucijos yra įpareigotos pasirašyti raštišką protokolą apie asmens duomenų perdavimą ir gavimą.

         17 straipsnis
   Įtakos nedarymo sąlyga
   1.   Šiuo Susitarimu nedaromas poveikis Sąjungos, valstybių narių ir Gruzijos teisėms, įsipareigojimams ir atsakomybei, numatytiems tarptautinėje teisėje, visų pirma:

               a)

               1951 m. liepos 28 d. Konvencijoje dėl pabėgėlių statuso su pakeitimas, padarytais 1967 m. sausio 31 d. protokolu dėl pabėgėlių statuso;

               b)

               tarptautinėse konvencijose, kuriomis nustatoma valstybė, atsakinga už pateiktų prieglobsčio prašymų svarstymą;

               c)

               1950 m. lapkričio 4 d. Europos žmogaus teisių ir pagrindinių laisvių apsaugos konvencijoje ir jos protokoluose;

               d)

               1984 m. gruodžio 10 d. JT konvencijoje prieš kankinimą ir kitokį žiaurų, nežmonišką ar žeminantį elgesį ir baudimą;

               e)

               tarptautinėse konvencijose dėl ekstradicijos ir tranzito;

               f)

               daugiašalėse tarptautinėse konvencijose ir susitarimuose dėl užsienio piliečių readmisijos, pavyzdžiui, 1944 m. gruodžio 7 d. Tarptautinės civilinės aviacijos konvencijoje.

         2.   Nė viena šio Susitarimo nuostata neužkertamas kelias grąžinti asmenį pagal kitus formalius ar neformalius susitarimus.
   VII   SKIRSNIS

      ĮGYVENDINIMAS IR TAIKYMAS

   18 straipsnis
   Jungtinis readmisijos komitetas
   1.   Susitariančiosios Šalys teikia viena kitai abipusę pagalbą dėl šio Susitarimo taikymo ir aiškinimo. Šiuo tikslu jos įsteigia jungtinį readmisijos komitetą (toliau – komitetas), kurio užduotys visų pirma bus šios:

               a)

               stebėti, kaip taikomas šis Susitarimas;

               b)

               nuspręsti dėl įgyvendinimo susitarimų, reikalingų, kad šis Susitarimas būtų taikomas vienodai;

               c)

               reguliariai keistis informacija apie įgyvendinimo protokolus, sudarytus atskirų valstybių narių ir Gruzijos pagal šio Susitarimo 19 straipsnį;

               d)

               rekomenduoti šio Susitarimo ir jo priedų pakeitimus.

         2.   Komiteto sprendimai Susitariančiosioms Šalims yra privalomi.
   3.   Komitetą sudaro Sąjungos ir Gruzijos atstovai.
   4.   Komitetas posėdžiauja prireikus vienos iš Susitariančiųjų Šalių prašymu.
   5.   Komitetas nustato savo darbo tvarkos taisykles.
   19 straipsnis
   Įgyvendinimo protokolai
   1.   Valstybės narės arba Gruzijos prašymu Gruzija ir valstybė narė sudaro įgyvendinimo protokolą, kuriame nustatomos taisyklės, inter alia, dėl:

               a)

               kompetentingų institucijų paskyrimo, sienos perėjimo punktų ir pranešimo apie ryšių palaikymo centrus;

               b)

               asmenų grąžinimo su palyda, įskaitant trečiųjų šalių piliečių ir asmenų be pilietybės tranzitą su palyda, sąlygų;

               c)

               priemonių ir dokumentų, kurie yra papildomi šalia išvardytų šio Susitarimo 1–4 prieduose;

               d)

               readmisijos sąlygų taikant pagreitintą procedūrą; ir

               e)

               apklausų tvarkos.

         2.   1 dalyje nurodyti įgyvendinimo protokolai įsigalioja tik, kai apie juos pranešama 18 straipsnyje nurodytam readmisijos komitetui.
   3.   Bet kurią su viena iš valstybių narių sudaryto įgyvendinimo protokolo nuostatą Gruzija sutinka taikyti ir santykiuose su bet kuria kita valstybe nare pastarajai paprašius.
   20 straipsnis
   Santykis su valstybių narių dvišaliais readmisijos susitarimais arba kitais susitarimais
   Šio Susitarimo nuostatos yra viršesnės už bet kurio dvišalio susitarimo arba kito susitarimo dėl neteisėtai gyvenančių asmenų readmisijos, kurie buvo sudaryti arba gali būti sudaryti pagal 19 straipsnį tarp atskirų valstybių narių ir Gruzijos, nuostatas, jei jų nuostatos nesuderinamos su šio Susitarimo nuostatomis.
   VIII   SKIRSNIS

      BAIGIAMOSIOS NUOSTATOS

   21 straipsnis
   Teritorinis taikymas
   1.   Atsižvelgiant į 2 dalį šis Susitarimas taikomas teritorijoje, kurioje taikoma Europos Sąjungos sutartis ir Sutartis dėl Europos Sąjungos veikimo, ir Gruzijos teritorijoje.
   2.   Šis Susitarimas taikomas Airijos teritorijoje tik tada, jei Europos Sąjunga tuo tikslu pateikia pranešimą Gruzijai. Šis Susitarimas netaikomas Danijos Karalystės teritorijoje.
   22 straipsnis
   Susitarimo pakeitimai
   Šis Susitarimas gali būti keičiamas ir pildomas abipusiu Susitariančiųjų Šalių sutarimu. Pakeitimai ir papildymai atliekami sudarant atskirus protokolus, kurie yra sudėtinė šio Susitarimo dalis, ir įsigalioja šio Susitarimo 23 straipsnyje nustatyta tvarka.
   23 straipsnis
   Įsigaliojimas, trukmė ir nutraukimas
   1.   Susitariančiosios Šalys ratifikuoja arba patvirtina šį Susitarimą, laikydamosi savo atitinkamų procedūrų.
   2.   Šis Susitarimas įsigalioja pirmą antrojo mėnesio dieną nuo tos dienos, kurią paskutinė Susitariančioji Šalis praneša kitai Susitariančiajai Šaliai apie pirmoje dalyje nurodytų procedūrų užbaigimą.
   3.   Šis Susitarimas taikomas Airijai nuo pirmos antrojo mėnesio, einančio po 21 straipsnio 2 dalyje nurodyto pranešimo datos, dienos.
   4.   Šis Susitarimas sudaromas neribotam laikotarpiui.
   5.   Kiekviena Susitariančioji Šalis gali denonsuoti šį Susitarimą apie tai oficialiai pranešusi kitai Susitariančiajai Šaliai. Šis Susitarimas baigiamas taikyti praėjus šešiems mėnesiams nuo tokio pranešimo dienos.
   24 straipsnis
   Priedai
   1–6 priedai yra sudėtinė šio Susitarimo dalis.

      Sudaryta Briuselyje 2010 m. lapkričio 22 d. dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir gruzinų kalbomis; visi tekstai yra vienodai autentiški.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Грузия
         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā –
         Gruzijos vardu
         Grúzia részéről
         Għall-Georġja
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         För Georgien

      (1)  Atitinkantį 1994 m. lapkričio 30 d. ES Tarybos rekomendacijoje nustatytą formą.

      (2)  Ibid.
   1 PRIEDAS

      BENDRAS DOKUMENTŲ, KURIŲ PATEIKIMAS LAIKOMAS PILIETYBĖS ĮRODYMU, SĄRAŠAS

      (2 STRAIPSNIO 1 DALIS, 4 STRAIPSNIO 1 DALIS IR 8 STRAIPSNIO 1 DALIS)

               —

               bet kurios rūšies pasai (nacionaliniai pasai, diplomatiniai pasai, tarnybiniai pasai, kolektyviniai pasai ir pakaitiniai pasai, įskaitant vaikų pasus),

               —

               asmens tapatybės kortelės (įskaitant laikinąsias),

               —

               pilietybės pažymėjimai ir kiti oficialūs dokumentai, kuriuose minima ar aiškiai nurodoma pilietybė.

         2 PRIEDAS

      BENDRAS DOKUMENTŲ, KURIŲ PATEIKIMAS LAIKOMAS PILIETYBĖS PRIMA FACIE ĮRODYMU, SĄRAŠAS

      (2 STRAIPSNIO 1 DALIS, 4 STRAIPSNIO 1 DALIS IR 8 STRAIPSNIO 2 DALIS)

   Kai prašomoji valstybė yra valstybė narė arba Gruzija:

               —

               1 priede išvardyti dokumentai, kurių galiojimas baigėsi daugiau nei prieš 6 mėnesius,

               —

               bet kurių šio Susitarimo 1 priede išvardytų dokumentų kopijos,

               —

               vairuotojo pažymėjimai arba jų kopijos,

               —

               gimimo liudijimai arba jų kopijos,

               —

               įmonės darbuotojų tapatybės kortelės arba jų kopijos,

               —

               liudytojų parodymai,

               —

               atitinkamo asmens parodymai ir kalba, kuria jis kalba, įskaitant oficialaus patikrinimo rezultatus,

               —

               bet kuris kitas dokumentas, kuris gali padėti nustatyti atitinkamo asmens pilietybę,

               —

               karinės tarnybos knygelės ir karinės tapatybės kortelės,

               —

               jūrininko registracijos knygelės ir kapitono darbo kortelės,

               —

               prašomosios valstybės išduoti leidimai (laissez-passer).

         Kai prašomoji valstybė yra Gruzija:

               —

               tapatybės patvirtinimas atlikus paiešką Vizų informacinėje sistemoje (1),

               —

               jeigu valstybė narė nenaudoja Vizų informacinės sistemos, tapatybės nustatymas iš tų valstybių narių vizų paraiškų įrašų.

      (1)  2008 m. liepos 9 d. Europos Parlamento ir Tarybos reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas), OL L 218, 2008 8 13, p. 60.
   3 PRIEDAS

      BENDRAS DOKUMENTŲ, KURIE LAIKOMI TREČIŲJŲ ŠALIŲ PILIEČIŲ IR ASMENŲ BE PILIETYBĖS READMISIJOS SĄLYGŲ ĮRODYMU, SĄRAŠAS

      (3 STRAIPSNIO 1 DALIS, 5 STRAIPSNIO 1 DALIS IR 9 STRAIPSNIO 1 DALIS)

               —

               prašomosios valstybės išduota viza ir (arba) leidimas gyventi,

               —

               atvykimo (išvykimo) spaudai ar panaši žyma atitinkamo asmens kelionės dokumente arba kitas atvykimo (išvykimo) įrodymas (pvz. fotografinis).

         4 PRIEDAS

      BENDRAS DOKUMENTŲ, KURIE LAIKOMI TREČIŲJŲ ŠALIŲ PILIEČIŲ IR ASMENŲ BE PILIETYBĖS READMISIJOS SĄLYGŲ PRIMA FACIE ĮRODYMU, SĄRAŠAS

      (3 STRAIPSNIO 1 DALIS, 5 STRAIPSNIO 1 DALIS IR 9 STRAIPSNIO 2 DALIS)

               —

               prašančiosios valstybės atitinkamų institucijų pateikta informacija apie vietą ir aplinkybes, kurioms esant atitinkamas asmuo buvo sulaikytas po to, kai atvyko į tos valstybės teritoriją,

               —

               informacija, susijusi su asmens tapatybe ir (arba) jo buvimu, kurią pateikė tarptautinė organizacija (pvz., JTPRVK),

               —

               šeimos narių, bendrakeleivių ir t. t. pateikta (patvirtinta) informacija,

               —

               atitinkamo asmens parodymai,

               —

               informacija, kad atitinkamas asmuo naudojosi pasiuntinių ar kelionių agentūros paslaugomis,

               —

               oficialūs parodymai, pirmiausia pasienio tarnybos darbuotojų ir kitų liudininkų, galinčių paliudyti, kad atitinkamas asmuo kirto sieną,

               —

               oficialūs atitinkamo asmens parodymai teismo ar administraciniuose procesuose,

               —

               bet kokios rūšies dokumentai, pažymėjimai ir sąskaitos (pvz., viešbučių sąskaitos, paskyrimo pas gydytoją (stomatologą) talonėliai, įėjimo į viešąsias (privačiąsias) institucijas leidimai, automobilio nuomos sutartys, kreditinės kortelės kvitai ir kt.), iš kurių aiškiai matyti, kad atitinkamas asmuo buvo apsistojęs prašomosios valstybės teritorijoje,

               —

               asmens vardu išduoti kelionių lėktuvu, traukiniu, autobusu ar laivu bilietai ir (arba) keleivių sąrašai, iš kurių matyti atitinkamo asmens buvimas ir jo kelionės maršrutas prašomosios valstybės teritorijoje.

         5 PRIEDAS

   6 PRIEDAS

   BENDRA DEKLARACIJA DĖL 3 STRAIPSNIO 1 DALIES IR 5 STRAIPSNIO 1 DALIES
   Šalys susitaria, kad pagal šias nuostatas asmuo laikomas „tiesiogiai atvykusiu“ iš Gruzijos teritorijos, jei toks asmuo atvyko į valstybės narės teritoriją neįvažiuodamas į trečiąją tarpinę valstybę, arba jei jis atvyko į Gruzijos teritoriją neįvažiuodamas į trečiąją tarpinę valstybę, kai prašomoji valstybė yra viena iš valstybių narių. Buvimas trečiosios šalies oro uosto tranzitinėje zonoje nelaikomas atvykimu į kitą šalį.
   BENDRA DEKLARACIJA DĖL DANIJOS
   Susitariančiosios Šalys pažymi, kad šis Susitarimas negalioja Danijos Karalystės teritorijoje ir netaikomas Danijos Karalystės piliečiams. Tokiomis aplinkybėmis Gruzijai ir Danijai derėtų sudaryti readmisijos susitarimą, kurio sąlygos būtų tokios pat kaip šio Susitarimo.
   BENDRA DEKLARACIJA DĖL ISLANDIJOS IR NORVEGIJOS
   Susitariančiosios Šalys atkreipia dėmesį į glaudžius Europos Sąjungos ir Islandijos bei Norvegijos santykius, visų pirma pagal 1999 m. gegužės 18 d. susitarimą dėl šių šalių asociacijos įgyvendinant, taikant ir plėtojant Šengeno acquis. Tokiomis aplinkybėmis Gruzijai ir Islandijai bei Norvegijai derėtų sudaryti readmisijos susitarimą, kurio sąlygos būtų tokios pat kaip šio Susitarimo.
   BENDRA DEKLARACIJA DĖL ŠVEICARIJOS
   Susitariančiosios Šalys atkreipia dėmesį į glaudžius Europos Sąjungos ir Šveicarijos santykius, visų pirma pagal 2008 m. kovo 1 d. įsigaliojusį Susitarimą dėl Šveicarijos asociacijos įgyvendinant, taikant ir plėtojant Šengeno acquis. Tokiomis aplinkybėmis Gruzijai ir Šveicarijai derėtų sudaryti readmisijos susitarimą, kurio sąlygos būtų tokios pat kaip šio Susitarimo.


title: 2017 m. balandžio 27 d. Europos Parlamento sprendimas (ES) 2017/1680 dėl Europos inovacijos ir technologijos instituto 2015 finansinių metų sąskaitų uždarymo

text:
29.9.2017

               LT

               Europos Sąjungos oficialusis leidinys

               L 252/249

         EUROPOS PARLAMENTO SPRENDIMAS (ES) 2017/1680
   2017 m. balandžio 27 d.
   dėl Europos inovacijos ir technologijos instituto 2015 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos inovacijos ir technologijos instituto 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos inovacijos ir technologijos instituto 2015 finansinių metų metinių ataskaitų kartu su Instituto atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2017 m. vasario 21 d. rekomendaciją dėl patvirtinimo, kad Institutas įvykdė 2015 finansinių metų biudžetą (05873/2017– C8–0077/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2008 m. kovo 11 d. Europos Parlamento ir Tarybos reglamentą (EB) Nr. 294/2008, įsteigiantį Europos inovacijos ir technologijos institutą (4), ypač į jo 21 straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (5), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą (A8–0127/2017),

               1.

               pritaria Europos inovacijos ir technologijos instituto 2015 finansinių metų sąskaitų uždarymui;

               2.

               paveda Pirmininkui perduoti šį sprendimą Europos inovacijos ir technologijos instituto direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 112.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 97, 2008 4 9, p. 1.

      (5)  OL L 328, 2013 12 7, p. 42.


title: 2002 m. kovo 1 d. Europos Parlamento Ir Tarybos sprendimas 466/2002/EB nustatantis Bendrijos veiksmų programą, remiančią nevyriausybines organizacijas, kurių pagrindinė veikla yra aplinkos apsauga

text:
Svarbus teisinis pranešimas

|

32002D0466

Oficialusis leidinys L 075 , 16/03/2002 p. 0001 - 0006

		Europos Parlamento Ir Tarybos sprendimas 466/2002/EB2002 m. kovo 1 d.nustatantis Bendrijos veiksmų programą, remiančią nevyriausybines organizacijas, kurių pagrindinė veikla yra aplinkos apsaugaEUROPOS PARLAMENTAS IR EUROPOS SĄJUNGOS TARYBA,atsižvelgdami į Europos bendrijos steigimo sutartį, ypač į jos 175 straipsnio 1 dalį,atsižvelgdami į Komisijos pasiūlymą [1],atsižvelgdami į Ekonomikos ir socialinių reikalų komiteto nuomonę [2],atsižvelgdami į Regionų komiteto nuomonę,laikydamiesi Sutarties 251 straipsnyje [3] nustatytos tvarkos,kadangi:(1) Sutartis numato Bendrijos politikos aplinkosaugos srityje plėtojimą ir įgyvendinimą bei nustato šios politikos uždavinius ir principus.(2) 2001 m. gruodžio 31 d. baigia galioti 1997 m. gruodžio 16 d. Tarybos sprendimu 97/872/EB dėl Bendrijos veiksmų programos, remiančios nevyriausybines organizacijas, kurių pagrindinė veikla yra aplinkos apsauga [4], patvirtinta veiksmų programa. Komisija ir esami bei buvę naudos gavėjai įvertino šią programą ir išreiškė didelį norą ją atnaujinti arba peržiūrėti.(3) Šeštojoje aplinkosaugos veiksmų programoje pripažįstama būtinybė įtraukti piliečius, o viena iš siūlomų priemonių yra ekstensyvus ir platus dialogas su suinteresuotaisiais asmenimis priimant sprendimus aplinkos apsaugos srityje. Kad nevyriausybinės organizacijos (toliau — NVO) galėtų dalyvauti šiame dialoge, Šeštoji aplinkosaugos veiksmų programa numato būtinybę remti NVO, be kita ko, skirti tam Bendrijos lėšų.(4) NVO, kurių veikla — aplinkos apsauga, jau parodė, kad aktyviai dalyvaudamos ir vykdydamos konkrečias aplinkos apsaugos priemones, taip pat ir bendro suvokimo, kad yra būtina saugoti aplinką siekiant užtikrinti darnią plėtrą, didinimo priemones, gali prisidėti prie Bendrijos politikos aplinkosaugos srityje, kaip numatyta Sutarties 174 straipsnyje. Šioje programoje gali dalyvauti ir NVO, kurių veikla — gyvūnų apsauga, jei tik jų veikla padės siekti aplinkos apsaugos tikslų.(5) NVO yra nepakeičiamos, kai reikia koordinuoti ir pranešti Komisijai informaciją ar nuomonę apie atsiradusias ar atsirandančias perspektyvas, pavyzdžiui, apie gamtos apsaugos ir tarpvalstybines aplinkos problemas, kurių negalima galutinai išspręsti arba kurios nėra sprendžiamos valstybės narės ar žemesniu lygiu. NVO gerai supranta, kas visuomenei kelia susirūpinimą aplinka, todėl gali skatinti išsakyti šią nuomonę ir pranešti ją Komisijai.(6) Dalyvaudamos ekspertų grupių, Bendrijos institucijų parengiamųjų ir vykdomųjų komitetų veikloje, aplinkos apsaugos NVO įneša svarbų indėlį į Bendrijos politiką, programas ir iniciatyvas ir yra būtina kitų veikėjų aplinkos srityje, įskaitant pramonės įmones ir bendroves, profesines sąjungas ir vartotojų grupes, interesų atsvara.(7) NVO, gebančios skatinti keistis nuomonėmis apie Bendrijos masto aplinkos apsaugos perspektyvas, problemas ir dalytis informacija apie jas ir apie galimus jų sprendimus, gebančios užsiimti atitinkama veikla ir į ją įtraukti suinteresuotus asmenis iš nacionalinio, regioninio ir vietos lygmens, turėtų būti remiamos. Todėl bus remiamos tik tos NVO ar NVO tinklai, kurie užsiima veikla Europos mastu.(8) Būtina išplėsti programos geografinį plėtimąsi ir įtraukti valstybių kandidačių NVO, nes joms tenka svarbus vaidmuo užtikrinant visuotinį aplinkos apsaugos acquis pripažinimą ir skatinant jo įgyvendinimą.(9) Atsižvelgiant į patirtį, įgytą per trejus šio sprendimo vykdymo metus, turėtų būti atliktas programos įvertinimas ir priimtas sprendimas dėl jos tęsimo.(10) Metinius asignavimus turėtų skirstyti biudžeto institucija pagal biudžetinę procedūrą.(11) Šiuo sprendimu nustatoma visos programos trukmė, finansinės ribos, kuriomis, kaip pagrindiniu orientyru tokia prasme, kaip vartojama 1999 m. gegužės 6 d. EB institucijų — Europos Parlamento, Tarybos ir Komisijos — susitarimo dėl biudžetinės drausmės ir dėl biudžetinės procedūros patobulinimo [5] 33 punkte, biudžeto institucija privalo remtis sudarydama metinį biudžetą,NUSPRENDĖ:1 straipsnis1. Šiuo sprendimu nustatoma Bendrijos veiksmų programa, remianti nevyriausybines organizacijas (NVO), kurių pagrindinė veikla — aplinkos apsauga.2. Bendrasis programos tikslas — remti NVO, kurių pagrindinė veikla — aplinkos apsauga ir jos gerinimas Europos mastu. Į šią veiklą turėtų įeiti dalyvavimas formuojant ir vykdant Bendrijos aplinkosaugos politiką ir rengiant ir vykdant aplinkos apsaugos teisės aktus įvairiuose Europos regionuose arba galimybė prie to prisidėti.3. Užtikrindama atitinkamą atstovavimą pasitariamuosiuose suinteresuotų asmenų susirinkimuose ir viešuosiuose posėdžiuose, programa taip pat skatina nuolatinį NVO dalyvavimą visais Bendrijos aplinkosaugos politikos formavimo proceso etapais. Programa taip pat prisideda prie mažų regioninių ir vietos asociacijų, taikančių aplinkos apsaugos ir darnios plėtros acquis communautaire savo teritorijose, stiprinimo.2 straipsnisKad galėtų gauti dotaciją, NVO turi atitikti toliau išvardytus reikalavimus ir tenkinti priedo sąlygas:a) ji turi būti nepriklausomas ir pelno nesiekiantis juridinis asmuo, kurio pagrindinė veikla yra aplinkos apsauga ir gerinimas, o aplinkos apsaugos tikslas — nauda visuomenei ir darni plėtra;b) ji turi užsiimti veikla Europos mastu, nesvarbu, viena ar įeidama į kelių koordinuojamų asociacijų, kurių struktūra (iš narių) ir veikla apima ne mažiau kaip tris Europos šalis, sudėtį. Šį reikalavimą atitinka ir tos NVO, kurių veikla apima tik dvi Europos šalis, jei tik pagrindinis jų veiklos tikslas yra remti Bendrijos aplinkosaugos politikos formavimą ir jos įgyvendinimą, kaip nustatyta 1 straipsnio 2 ir 3 dalyse;c) jos veikla turi visų pirma atitikti Šeštosios veiksmų programos principus ir 5 straipsnyje nustatytas prioritetines sritis;d) ji, kaip juridinis asmuo, turi būti įsteigta daugiau kaip prieš dvejus metus, o jos dvejų paskutiniųjų metų metinę finansinę atskaitomybę turi būti patvirtinęs registruotas auditorius. Išskirtinėmis aplinkybėmis Komisija gali duoti leidimą nukrypti nuo šių dviejų reikalavimų, jei tik tai nepakenks Bendrijos finansiniams interesams.3 straipsnisProgramoje gali dalyvauti Europos NVO iš bet kurios iš šių šalių:a) valstybių narių;b) asocijuotųjų šalių [6] pagal atitinkamų Europos sutarčių, jų papildomų protokolų ir atitinkamų Asociacijos tarybų sprendimų sąlygas;c) Kipro, Maltos ir Turkijos pagal su šiomis šalimis suderintas sąlygas ir tvarką;d) Balkanų šalių, kurios dalyvauja Pietryčių Europos šalių [7] stabilizavimo ir vienijimo procese pagal su šiomis šalimis suderintas sąlygas ir tvarką.4 straipsnis1. Komisija kiekvienais metais iki rugsėjo 30 dienos Europos Bendrijų oficialiajame leidinyje skelbia kvietimą teikti paraiškas dėl dotacijų kitais kalendoriniais metais. Be to, Komisija galimus naudos gavėjus informuoja apie programą ir kitomis priemonėmis, įskaitant elektronines.2. Kvietime teikti paraiškas pridedamas informacijos paketas ir išdėstomi paraiškoms keliami reikalavimai, paraiškų atrankos ir išrinkimo kriterijai (įskaitant informaciją apie siūlomą vertinimo balais sistemą), aprašoma paraiškų teikimo, vertinimo ir tvirtinimo tvarka.3. Įvertinusi paraiškas Komisija kasmet iki gruodžio 31 dienos, išskyrus atvejus, kai vėluojama priimti Bendrijos biudžetą, priima sprendimą, kurioms organizacijoms kitais metais bus skiriamas finansavimas. Šis sprendimas suteikia teisę Komisijai ir naudos gavėjui pasirašyti sutartį, kurioje nustatoma didžiausia dotacijos suma, jos mokėjimo tvarka, kontrolės ir priežiūros priemonės ir dotacija siekiami tikslai. Dotacija sumokama iš karto.5 straipsnis1. Atsižvelgiant į darnios plėtros ir Europos gyventojų sveikatos ir gyvenimo kokybės svarbą, parama pagal šią programą yra skiriama visų pirma Šeštojoje aplinkosaugos veiksmų programoje nustatytoms prioritetinėmis sritims, suskirstytoms į šias keturias pagrindines grupes:a) klimato pokyčių ribojimas;b) gamta ir biologinė įvairovė — unikalių išteklių apsauga;c) sveikata ir aplinkos apsauga;d) darnus gamtinių išteklių ir atliekų valdymo užtikrinimas.Ketvirtaisiais Šeštosios aplinkos apsaugos veiksmų programos vykdymo metais ji bus peržiūrima ir, jei reikės, pakoreguota bei atnaujinta, kad joje būtų atsižvelgta į naujas aplinkybes ir informaciją.Be pirmiau išvardytų sričių, prioritetais dar laikomas švietimas aplinkos apsaugos klausimais ir Bendrijos aplinkos apsaugos teisės aktų įgyvendinimas ir jų vykdymas.2. Prašymų atrankos ir dotacijų skyrimo procesas susideda iš keturių etapų ir yra aprašytas priedo A skyriuje.6 straipsnis1. Dotacija Bendrijoje įkurtoms NVO neviršija 70 % pareiškėjo dviejų paskutiniųjų metų vidutinių audituotų metinių reikalavimus atitinkančių išlaidų, o šalyse kandidatėse ir Balkanų šalyse įkurtoms NVO — 80 %, arba abiem atvejais neviršija 80 % pareiškėjo einamųjų metų reikalavimus atitinkančių išlaidų.Dotacijos suma nustatoma kasmet pagal nustatytą įvertinimo balais sistemą, kurioje atsižvelgiama į balus, apskaičiuotus atliekant 5 straipsnio 2 dalyje minėtą ir priedo A skyriuje aprašytą vertinimą ir laikantis priedo C skyriuje išdėstytų principų.2. Šios programos naudos gavėjas gali pats nuspręsti, kaip naudoti dotaciją savo reikalavimus atitinkančioms išlaidoms dengti dotacijos metais. Visos naudos gavėjo išlaidos dotacijos metais yra laikomos reikalavimus atitinkančiomis išlaidomis, išskyrus išvardytas priedo D skyriaus 2 skirsnyje. Naudos gavėjai lėšas gali išmokėti savo partneriams ar organizacijoms narėms laikydamiesi patvirtintoje darbų programoje nustatytos tvarkos.3. Skirtos dotacijos suma tampa galutinė tik tada, kai Komisija priima audituotas finansines ataskaitas. Taip yra užtikrinama, kad Bendrijos lėšos buvo panaudotos laikantis atitinkamų 1977 m. gruodžio 21 d. finansinio reglamento, taikytino Europos Bendrijų bendrajam biudžetui [8], nuostatų.Jei visų Bendrijos dotacijų, gautų pagal šią ir kitas programas, suma viršija 80 % tais metais naudos gavėjo patirtų audituotų reikalavimus atitinkančių išlaidų, galutinis mokėjimas atitinkamai mažinamas.4. Be to, jei dotacijos metų audituotose finansinėse ataskaitose nurodyta, kad visos naudos gavėjo pajamos, išskyrus pajamas, nuolat atidedamas reikalavimų neatitinkančioms išlaidoms, viršija reikalavimus atitinkančias išlaidas, galutinis mokėjimas yra mažinamas arba, jei reikia, permokėtą sumą pareikalaujama grąžinti. Remiantis Sutarties 256 straipsniu, lėšų grąžinimo įsakymas yra vykdomas.5. Siekdama užtikrinti aplinkos apsaugos NVO skiriamų dotacijų efektyvumą, Komisija imasi būtinų priemonių, kad įsitikintų, jog išrinktoji organizacija ir toliau visus dotacijos metus atitinka dotacijos skyrimo reikalavimus. Visų pirma Komisija nuolat stebi naudos gavėjo veiklą dotacijos metais ir atlieka veiklos fakto vertinimą.6. Nelaimėjusiems pareiškėjams Komisija nurodo, kodėl NVO neatitiko reikalavimų, ir pateikia pakankamai išsamius paaiškinimus, kad jie galėtų išsiaiškinti, ką reikėtų pakeisti prieš teikiant naują paraišką.7 straipsnis1. Programa prasideda 2002 m. sausio 1 d. ir baigiasi 2006 m. gruodžio 31 d.2. Finansinė struktūra numato, jog programos vykdymo laikotarpiui nuo 2002 iki 2006 metų yra skiriama 32 milijonai eurų.3. Metinius asignavimus tvirtina biudžeto institucija, neviršydama finansinių perspektyvų ribų.8 straipsnis1. Siekdama apsaugoti Bendrijos finansinius interesus nuo sukčiavimo ir kitų pažeidimų, Komisija gali atlikti programos patikrinimus ir apžiūras vietoje, kaip numatyta Tarybos reglamente (Euratomas, EB) Nr. 2185/96 [9]. Jei reikės, Europos kovos su sukčiavimu tarnyba (OLAF) atliks tyrimus remdamasi Europos Parlamento ir Tarybos reglamentu (EB) Nr. 1073/1999 [10].2. Penkerius metus nuo paskutinio mokėjimo gavimo dienos dotacijos gavėjas saugo visus dotacijos metais patirtų išlaidų patvirtinamuosius dokumentus, įskaitant audito finansines ataskaitas, kad bet kada galėtų pateikti Komisijai. Dotacijos gavėjas pasirūpina, kad tam tikrais atvejais visi patvirtinamieji dokumentai, kuriuos saugo jo partneriai ar nariai, būtų prieinami Komisijai.9 straipsnis1. Nepasiekus planuotųjų rezultatų, nurodytų privalomosiose ataskaitose, kitais metais NVO gali negauti finansavimo pagal programą. Jei rezultatų pasiekti nepavyksta dvejus metus iš eilės, finansavimo ji negauna visais likusiais programos metais.2. Jei dėl tyčinių pažeidimų ar dėl aplaidumo arba sukčiavimo Komisija NVO pateikia lėšų grąžinimo įsakymą, NVO iš karto netenka teisės gauti finansavimą visais likusiais programos metais.3. Jei Komisija, atlikdama auditą ar patikrinimus vietoje, nustato esant pažeidimų, neūkiškumo ar sukčiavimo atvejų naudojant dotacijos lėšas, naudos gavėjui taikoma kuri nors viena ar daugiau šių administracinių priemonių ir bausmių — tai priklauso nuo pažeidimo sunkumo (su teise jos sprendimą apskųsti):a) dotacijos anuliavimas;b) bauda iki 50 % lėšų grąžinimo įsakyme nurodytos sumos;c) teisės visais likusiais programos metais pasinaudoti kitomis galimybėmis gauti Bendrijos finansavimą atėmimas;d) teisės visais likusiais programos metais dalyvauti atitinkamuose Komisijos dialoguose atėmimas.10 straipsnisNaudos gavėjų, gaunančių paramą pagal šią programą, sąrašas kartu su jiems skirtomis sumomis kasmet skelbiamas Europos Bendrijų oficialiajame leidinyje.11 straipsnisKasmet iki balandžio 30 d. Komisija valstybėms narėms ir Europos Parlamentui pateikia ataskaitą apie einamųjų metų dotacijų skyrimo procesą ir apie praėjusių metų dotacijų rezultatus. Ataskaitoje paaiškinama, kaip Komisija išrinko einamųjų metų naudos gavėjus. Kasmet iki birželio 30 d. Komisija šaukia suinteresuotų asmenų susirinkimą ataskaitai aptarti.Ne vėliau kaip iki 2004 m. gruodžio 31 d. Komisija pateikia ataskaitą Europos Parlamentui ir Tarybai apie programos tikslų įgyvendinimą per pirmuosius trejus jos vykdymo metus, ir prireikus teikia pasiūlymus dėl programos pakoregavimų, būtinų norint ją tęsti arba nutraukti. Ši ataskaita turi būti paremta ataskaitomis apie naudos gavėjų veiklos rezultatus ir turtą, o ypač apie jų efektyvumą siekiant 1 straipsnyje ir priede išdėstytų tikslų.Europos Parlamentas ir Taryba, remdamiesi Sutartimi, priima sprendimą, dėl programos tęsimo nuo 2007 m. sausio 1 d. Prieš pateikdama pasiūlymą ją tęsti, Komisija atlieka išorinį programos rezultatų vertinimą.12 straipsnisŠis sprendimas įsigalioja kitą dieną nuo po paskelbimo Europos Bendrijų oficialiajame leidinyje.Priimta Briuselyje, 2002 m. kovo 1 d.Europos Parlamento varduPirmininkasP. CoxTarybos varduPirmininkasR. De Miguel[1] OL C 270 E, 2001 9 25, p. 125.[2] 2001 m. spalio 18 d. nuomonė (dar nepaskelbta Oficialiajame leidinyje).[3] 2001 m. spalio 23 d. Europos Parlamento nuomonė (dar nepaskelbta Oficialiajame leidinyje), 2001 m. gruodžio 6 d. bendroji Tarybos pozicija (dar nepaskelbta Oficialiajame leidinyje) ir 2002 m. sausio 16 d. Europos Parlamento sprendimas (dar nepaskelbta Oficialiajame leidinyje).[4] OL L 354, 1997 12 30, p. 25.[5] OL C 172, 1999 6 18, p. 1.[6] Bulgarija, Čekija, Estija, Vengrija, Latvija, Lietuva, Lenkija, Rumunija, Slovakija ir Slovėnija.[7] Buvusi Makedonijos Jugoslavijos Respublika, Albanija, Jugoslavijos Federacinė Respublika, Bosnija ir Hercegovina bei Kroatija.[8] OL L 356, 1977 12 31, p. 1. Reglamentas su paskutiniais pakeitimais, padarytais Reglamentu (EB) Nr. 762/2001 (OL L 111, 2001 4 20, p. 1).[9] OL L 292, 1996 11 15, p. 2.[10] OL L 136, 1999 5 31, p. 1.--------------------------------------------------PRIEDASA. KETURI ATRANKOS IR DOTACIJŲ PASKYRIMO PROCESO ETAPAI1. Atmetami prašymai, kurie neatitinka techninių/administracinių reikalavimų, keliamų prašymams finansavimui pagal šią programą gauti. Pirmiausia atmetami prašymai, kuriuose pateikta ne visa reikiama informacija arba nepakankamai išsami informacija, ir prašymai, užpildyti ne pagal prašymo formoje pateiktus nurodymus, taip pat prašymai, pateikti praėjus paskelbtam terminui.2. Atmetami prašymai, neatitinantys 2 ir 3 straipsniuose nustatytų kriterijų.3. Atliekamas lyginamasis reikalavimus atitinkančių prašymų vertinimas pagal toliau išvardytus kriterijus, kurie plačiau aprašomi B skyriuje:a) kaip prašymas, o konkrečiau — siūlomoji darbų programa atitinka 1 straipsnyje išdėstytus programos tikslus ir 5 straipsnyje aprašytus programos prioritetus;b) valdymo ir produkto kokybė;c) aprėptis, efektyvumas ir veiksmingumas.Kiekvienam neatmestam pareiškėjui priskiriamas lyginamasis balas.4. Prašymų, kurie patenka į dotacijos skyrimo etapą, sąrašo sudarymas, į kurį įtraukiami tik tie prašymai, kurie gavo didesnį, nei mažiausias Komisijos nustatytasis, balą.B. KRITERIJAI, PAGAL KURIUOS VERTINAMI PAREIŠKĖJAIPareiškėjai, sėkmingai perėję pirmuosius du A skyriuje išdėstytus atrankos etapus, vertinami pagal šiuos kriterijus:1. Kaip prašymas atitinka programos tikslusPareiškėjas ir jo siūloma darbų programa, kuri bus vertinama, turi atitikti šiuos kriterijus:a) aktualumas kuriai nors politikai (Šeštoji aplinkosaugos veiksmų programa, naujasis Europos valdymas, Darni plėtra, ES plėtra, Pietryčių Europos šalių stabilizavimo ir vienijimo procesas, Viduržemio jūros baseino europinės dalies valstybių plėtojimas, Integracija, Lyčių aspekto integravimas);b) aktualumas Bendrijos aplinkosaugos politikai ir galimas poveikis ją formuojant ir vykdant;c) gebėjimas atstovauti, t. y. išsakyti, kas rūpi įvairių Europos regionų visuomenei, ir šiomis mintimis bei pasiūlymais prisidėti prie aplinkos problemų sprendimo;d) aktualumas informuotumo ir žinių apie aplinkos apsaugą didinimui, tiek plačiąja prasme, tiek kalbant apie Bendrijos aplinkosaugos politiką;e) gebėjimas kurti valstybių narių ir šalių kandidačių organizacijų tinklus, skatinti bendradarbiavimą su valstybinio ir privataus sektoriaus organizacijomis, pritraukti dalinį finansavimą iš išorinių šaltinių.Vertinant pagal kiekvieną iš šių kriterijų, atsižvelgiama į pareiškėjo galimybes vykdyti D skyriuje pavyzdžiais pateiktas NVO funkcijas.2. Valdymas ir produkto kokybėVertinamos šios savybės:a) organizacinė struktūra, pakankamas darbuotojų skaičius ir tinkamas žmogiškųjų išteklių valdymas;b) vidinis sprendimų priėmimo procesas, santykiai su nariais, įskaitant susitarimus, užtikrinančius narių dalyvavimą formuojant politiką ir ją skelbiant;c) strategiškumas, orientavimasis į tikslus ir planavimo praktika;d) administravimas, biudžeto kontrolė ir finansų valdymas;e) ataskaitų teikimo praktika (vidinių ir išorinių);f) savo veiklos vertinimas ir kokybės kontrolė, patirties grįžtamasis ryšys (mokymasis);g) techninė/mokslinė kompetencija.3. Aprėptis, efektyvumas, veiksmingumasVertinamos šios savybės:a) bendras organizacijos ir jos veiklos matomumas;b) išoriniai santykiai ir efektyvumas (su kitais aplinkos apsaugos srities veikėjais, kaip vietos ir regioninės valdžios institucijomis, bendrovėmis ir pramonės įmonėmis, vartotojų grupėmis, profesinėmis sąjungomis, kitomis NVO ir plačiąja visuomene).C. DOTACIJOS NUSTATYMASDotacija apskaičiuojama pagal pareiškėjo prognozuojamas visas reikalavimus atitinkančias išlaidas dotacijos metais, tiesiogiai atsižvelgiant į jo paskutiniųjų dvejų metų vidutines audituotas išlaidas ir laikantis šių principų:1. Jei visi kiti parametrai lygūs, paprastai toms NVO, kurių atitinkamos veiklos apimtis yra didesnė (veiklos apimtis vertinama pagal pareiškėjo dvejų paskutiniųjų metų metines audituotas išlaidas ir dotacijos metais prognozuojamas visas reikalavimus atitinkančias išlaidas), skiriama didesnė dotacija, nei toms NVO, kurių atitinkamos veiklos apimtis yra mažesnė. Tačiau dotacijos skirstomos ne linijiniu metodu, todėl mažesnės apimties veikla užsiimančios NVO gaus santykinai didesnę paramą.2. Jei visi kiti parametrai lygūs, didesnį lyginamąjį balą gavusios NVO gaus daugiau lėšų nei mažesnį balą gavusios NVO.3. Jei NVO prašo konkrečios sumos, jai skiriama dotacija jokiomis aplinkybėmis nebus didesnė nei ši suma.D. REIKALAVIMUS ATITINKANČIOS IŠLAIDOS1. Visos išlaidos, kurias patiria naudos gavėjas dotacijos metais, yra laikomos reikalavimus atitinkančiomis išlaidomis, išskyrus 2 dalyje minėtas išlaidas. Reikalavimus atitinkančios išlaidos gali būti išlaidos, skirtos, pavyzdžiui, šiai veiklai:a) informacijos ir nuomonės, paremtos plačiosios visuomenės susirūpinimu ir nuomone, apie atsiradusias ir atsirandančias problemas, kurių negalima galutinai išspręsti arba kurios nėra sprendžiamos valstybės narės ar kitu atitinkamu lygiu, koordinavimas ir siuntimas Komisijai;b) parengiamasis darbas ir tyrimai, būtini norint dalyvauti ekspertų grupių, Bendrijos institucijų parengiamųjų ir vykdomųjų komitetų veikloje ir kurie yra svarbus indėlis į Bendrijos politiką, programas ir iniciatyvas ir būtina kitų veikėjų aplinkos srityje, įskaitant pramonės įmones (bendroves), profesines sąjungas ir vartotojų grupes, interesų atsvara;c) skatinimas keistis nuomonėmis apie Bendrijos masto aplinkos apsaugos problemas, dalytis informacija apie šias problemas ir galimus jų sprendimus, įtraukti į šį procesą suinteresuotus asmenis nacionalinio, regioninio ir vietos lygmenų. Viena iš veiklos rūšių gali būti ir žinių perdavimas bei sinergijos užtikrinimas kuriant tinklus;d) supratimo ir žinių tiek apie bendrus aplinkos aspektus, tiek apie Bendrijos aplinkos apsaugos politiką didinimas;e) gebėjimų stiprinimas, visų pirma siekiant sustiprinti mažų NVO, naujų NVO tinklų ir šalių kandidačių bei Balkanų šalių NVO aktyvumą Europos lygiu.2. Naudos gavėjų atlikti mokėjimai ir mokėjimai pagal su trečiaisiais asmenimis pasirašytas sutartis, kuriose yra toliau išvardytų kategorijų elementų, yra laikomi reikalavimų neatitinkančiais:a) pramogos, vaišės, nebūtinos arba neapgalvotos išlaidos;b) išlaidos, kurios aiškiai neatitinka naudos gavėjo sutartos darbų programos dotacijos metais;c) skolų grąžinimas, palūkanų įsiskolinimas, iš praėjusių laikotarpių perkeltas deficitas;d) sąnaudos, susijusios su naudojamu kapitalu, investicijomis ar atsargomis, atidėtomis naudos gavėjo turtui didinti;e) natūriniai įnašai;f) asmeninės išlaidos;g) nusikalstama ar neteisėta veikla.--------------------------------------------------


title: 2013/628/ES: 2013 m. spalio 22 d. Tarybos sprendimas dėl Europos Sąjungos ir Armėnijos Respublikos susitarimo dėl vizų režimo supaprastinimo sudarymo

text:
31.10.2013

               LT

               Europos Sąjungos oficialusis leidinys

               L 289/1

         TARYBOS SPRENDIMAS
   2013 m. spalio 22 d.
   dėl Europos Sąjungos ir Armėnijos Respublikos susitarimo dėl vizų režimo supaprastinimo sudarymo
   (2013/628/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               pagal Tarybos sprendimą 2013/2/ES (1)2012 m. gruodžio 17 d. buvo pasirašytas Europos Sąjungos ir Armėnijos Respublikos susitarimas dėl vizų režimo supaprastinimo (toliau – Susitarimas) su sąlyga, kad jis bus sudarytas vėliau;

               (2)

               Susitarimas turėtų būti patvirtintas;

               (3)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (2), plėtojimas; todėl Jungtinė Karalystė nedalyvauja jį priimant ir jis nėra jai privalomas ar taikomas;

               (4)

               šis sprendimas yra Šengeno acquis nuostatų, kurias įgyvendinant Airija nedalyvauja pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (3), plėtojimas; todėl Airija nedalyvauja jį priimant ir jis nėra jai privalomas ar taikomas;

               (5)

               pagal prie Europos Sąjungos sutarties ir prie Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Armėnijos Respublikos susitarimas dėl vizų režimo supaprastinimo.
   Susitarimo tekstas pridedamas prie šio sprendimo.
   2 straipsnis
   Tarybos Pirmininkas Sąjungos vardu pateikia Susitarimo 14 straipsnio 1 dalyje numatytą pranešimą (4).
   3 straipsnis
   Sprendimas įsigalioja jo priėmimo dieną.

      Priimta Liuksemburge 2013 m. spalio 22 d.

            Tarybos vardu

            Pirmininkas

         L. LINKEVIČIUS

      (1)  OL L 3, 2013 1 8, p. 1.

      (2)  OL L 131, 2000 6 1, p. 43.

      (3)  OL L 64, 2002 3 7, p. 20.

      (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2008 m. rugsėjo 25 d. Tarybos sprendimas dėl Europos profesinio mokymo plėtros centro valdančiosios tarybos narių skyrimo ir pakeitimo

text:
1.10.2008

               LT

               Europos Sąjungos oficialusis leidinys

               C 249/4

      TARYBOS SPRENDIMAS

   2008 m. rugsėjo 25 d.
   dėl Europos profesinio mokymo plėtros centro valdančiosios tarybos narių skyrimo ir pakeitimo
   (2008/C 249/02)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Komisijos Tarybai pateiktus darbuotojų atstovų kandidatų sąrašus,
   kadangi:

               (1)

               2006 m. rugsėjo 18 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2006 m. rugsėjo 18 d. iki 2009 m. rugsėjo 17 d.

               (2)

               Atsistatydinus Švedijai atstovaujančiam Johannes HYLANDER tapo laisva Centro valdančiosios tarybos darbuotojų atstovų kategorijos nario vieta,

         NUSPRENDĖ:
   Vienintelis straipsnis
   Europos profesinio mokymo plėtros centro valdančiosios tarybos nare likusiam kadencijos laikui iki 2009 m. rugsėjo 17 d. skiriama:

               DARBUOTOJŲ ORGANIZACIJŲ ATSTOVĖ

               ŠVEDIJA

               Ulrika HEKTOR

      Priimta Briuselyje, 2008 m. rugsėjo 25 d.

            Tarybos vardu

            Pirmininkas

         L. CHATEL

      (1)  OL L 39, 1975 2 13, p. 1.

      (2)  OL C 240, 2006 10 5, p. 1.


title: 2007 m. kovo 20 d. , Europolo Valdybos Sprendimas dėl paieškų surinktos informacijos kompiuterizuotoje sistemoje kontrolės mechanizmų

text:
29.3.2007

               LT

               Europos Sąjungos oficialusis leidinys

               C 72/30

         2007 m. kovo 20 d.

      EUROPOLO VALDYBOS SPRENDIMAS

   dėl paieškų surinktos informacijos kompiuterizuotoje sistemoje kontrolės mechanizmų
   (2007/C 72/14)
   EUROPOLO VALDYBA,
   atsižvelgdama į Konvenciją, grindžiamą Europos Sąjungos sutarties K.3 straipsniu, dėl Europos policijos biuro įsteigimo (Europolo konvenciją) (1) iš dalies pakeistą 2003 m. lapkričio 27 d. Tarybos aktu dėl Protokolo dėl Konvencijos dėl Europos policijos biuro įsteigimo (Europolo konvencijos) dalinio pakeitimo parengimo vadovaujantis tos Konvencijos 43 straipsnio 1 dalimi (2) (toliau — protokolas) ir ypač į jo 16 straipsnį,
   pasikonsultavusi su Jungtine priežiūros institucija (3),
   kadangi:

               (1)

               Europolo konvencijos 16 straipsnis pakeičiamas protokolo 1 straipsnio 8 dalimi, kuriame nurodyta, kad Europolas nustato atitinkamus kontrolės mechanizmus, leidžiančius patikrinti paieškų iš surinktos informacijos kompiuterizuotos sistemos, nurodytos Europolo konvencijos, kurią iš dalies keičia protokolas, 6 ir 6a straipsniuose, teisėtumą;

               (2)

               valstybių narių ir trečiųjų šalių pateikiamiems duomenims, kuriuos numatoma įtraukti į analizei skirtas darbo bylas ir į informacinę sistemą, ir kurie tvarkomi pagal 1998 m. lapkričio 3 d. Tarybos akto, nustatančio analizei skirtoms Europolo duomenų byloms taikomas taisykles (4), 3 straipsnį, ir remiantis Europolo konvencijos 6a straipsniu, kuriuo protokole buvo papildyta konvencija, taip pat turi būti taikomas kontrolės mechanizmas, kurį nustato iš dalies pakeistas Europolo konvencijos 16 straipsnis,

         PRIĖMĖ ŠĮ SPRENDIMĄ:
   1 straipsnis
   Europolas nustato kontrolės mechanizmus, leidžiančius apie visas paieškas, įskaitant paieškų bandymus, surinktos informacijos kompiuterizuotoje sistemoje, nurodytoje Europolo konvencijos 6 ir 6a straipsniuose, gauti šią būtiniausią informaciją:

               1)

               specialų paieškos arba paieškos bandymo numerį;

               2)

               kokie surinktos informacijos kompiuterizuotos sistemos, nurodytos Europolo konvencijos 6 ir 6a straipsniuose, duomenys buvo surasti arba peržiūrėti;

               3)

               vartotojo asmens duomenis;

               4)

               paieškos arba informacijos peržiūros, įskaitant paieškos bandymus, datą ir laiką;

               5)

               prireikus, susijusią (-ias) analizei skirtą (-as) darbo bylą (-as);

               6)

               asmens arba asmenų, kurių duomenų buvo ieškota ar surasta ir pateikta, asmens duomenis arba duomenis apie ieškotą informaciją.

         2 straipsnis
   Vadovaujantis 1 straipsniu surinkta informacija naudojasi įgalioti Europolo pareigūnai, laikydamiesi Europolo duomenų apsaugos taisyklių, ir priežiūros institucijos, nurodytos Europolo konvencijos 23 ir 24 straipsniuose, tik paieškų iš surinktos informacijos kompiuterizuotos sistemos, nurodytos Europolo konvencijos 6 ir 6a straipsniuose, teisėtumo patikros tikslu.
   3 straipsnis
   Vadovaujantis 1 straipsniu surinkta informacija po šešių mėnesių panaikinama, jeigu ji yra daugiau nereikalinga tolesnei kontrolei.
   4 straipsnis
   Europolas, tvarkydamas šiame sprendime nurodytus duomenis, laikosi duomenų apsaugos ir duomenų saugumo taisyklių, nustatytų Europolo konvencijoje, ypač 14 straipsnio 3 dalies ir 25 straipsnio, taip pat šių taisyklių įgyvendinimo taisyklių.
   5 straipsnis
   1999 m. birželio 9 d. Valdybos Sprendimas dėl asmens duomenų paieškų ataskaitų rengimo ir 2001 m. vasario 28 d. Sprendimas dėl asmens duomenų paieškų informacinėje sistemoje ataskaitų rengimo panaikinami.
   6 straipsnis
   Šis sprendimas įsigalioja 2007 m. balandžio 19 dieną.

      Priimta Hagoje, 2007 m. kovo 20 d.

            Valdybos pirmininkas

         Hans-Jürgen FÖRSTER

      (1)  OL C 316, 1995 11 27, p. 2.

      (2)  OL C 2, 2004 1 6, p. 1.

      (3)  Žr. 2006 m. spalio 19 d. nuomonę 06/40.

      (4)  OL C 26, 1999 1 30, p. 1.